Is-sbuħija tidħol f'ħafna affarijiet tal-moda, sew fl-istil ta' ħwejjeġ, xagħar, make-up u dehra inġenerali. Kif jgħid il-Malti, l-ewwel ma tiekol l-għajn. Għal din l-intervista ħsibt li nitkellem ma' make-up artist lokali li xogħlu ħadu internazzjonali wkoll. Qed nirreferi għall-make-up artist internazzjonali Jean Zammit. Għandu 39 sena, joqgħod Ħal Luqa, u jaħdem fl-industrija tal-moda u tas-sbuħija bħala make-up artist. Iħobb ħafna jsiefer, għaliex iħobb jiltaqa' ma' persuni b'kulturi differenti. Jiddeskrivi lilu nnifsu bħala persuna determinata, speċjalment fejn jidħlu xogħol u l-karriera. Konxju mill-fatt li hawn min iħobb il-make-up u hawn min ma jħobbux, Jean sostna miegħi: "Ma nistax niġġudika, però naqra make-up b'affarijiet bażiċi, lipstick, mascara u blusher jista' jagħmel persuna tidher ħafna aħjar," fisser Jean. Jean ilu fl-industrija tal-moda għal dawn l-aħħar 10 snin partikolarment fil-moda u f'xogħol relatat mal-catwalks. Ħadem ma' diversi stilisti, mudelli, fotografi u persuni oħra fl-istess xena, mhux biss hawn Malta, iżda anke barra minn xtutna. Ridt inkun naf kif eżattament bdiet il-karriera tiegħu. B'hekk ħallejt f'idejh sabiex jirrakkontali dwar il-bidu kollu. "Jiena ta' età żgħira minn dejjem kont insegwi l-moda. Make-up dejjem kien hemm f'ħajti għax niftakarni npinġi l-għajnejn tal-pupi ta' oħti. Kont insegwi stazzjon partikolari fejn kien hemm make-up artist li nammira li kienet tagħmel programm tal-makeovers u kont inkun quddiem it-televixin nara u nosserva. Qabel ma kellniex internet u Youtube fejn tista titgħallem aktar faċli, però kont nitgħallem waħdi u ommi kienet tixtrili ftit kotba. Bdejt nipprattika fuq oħti. Bqajt nipprattika sakemm fl-2005 ġieni l-mument li nitla' ngħix Dubai. Għamilt l-ewwel sentejn nipprova nara kif nista' naqbad, għamilt kors sħiħ ma' kumpanija kbira rinomata f'Dubai, Make-up Forever, ħalli jkolli update ta' tekniċi ġodda. Minn hemm kienu diġà qaluli li jien professjonali u l-make-up tiegħi ta' standard għoli. Iltqajt ma' aġenzija f'Dubai u bdew jagħtuni x-xogħol u jħeġġuni biex nibda nagħmel fashion shoots ma' stilisti f'Dubai stess. Jien għadni mal-aġenzija u fejn il-klijenti jkun irid is-servizzi tiegħi, jien inkun lest li mmur. L-iktar ikunu xogħlijiet ta' kampanji, fashion shoots jew reklami," beda jirrakkuntali Jean. Ix-xogħol ta' Jean bħala make-up artist internazzjonali jinvolvi li meta jkun avviċinat biex isiefer barra minn Malta fuq make-up ikollu jitlaq kollox u jmur. Xogħlu kien ippubblikat fuq diversi rivisti barranin Fil-fatt b'wiċċu minn quddiem jista' jgħid li xogħlu kien ippubblikat fuq diversi rivisti barranin bħall-Vogue USA, Vogue Arabia, Vogue Italia, Harpers Bazaar, Elle Arabia u rivisti oħra li huma relatati mal-moda. Ħadt il-kummenti tiegħu dwar dawn ir-rikonoxximenti internazzjonali, u kif wara kollox irnexxielu jibni l-kuntatti magħhom. "Ma kinitx faċli biex tieħu xogħol kbir hekk li se jiġi ppubblikat fuq rivisti rinomati. Kien hemm stilista tal-moda li lili kien jagħtini ħafna xogħol għal fuq rivisti kbar. Kien jagħti l-ewwel preferenza lili peress li kien iħobb jaħdem miegħi ħafna, allura kont inkun minn ta' quddiem biex naċċetta l-proġett," tbissem jgħidli. Huwa ta' unur kbir għalih fejn jara isem Malti u xogħlu ppubblikat fuq dawn ir-rivisti. Bħala artist tal-make-up xogħlu ħadu jaħdem fuq diversi fashion shows. Fil-fatt Jean kien fortunat ukoll li jkun parti mill-Guess Fashion Show għall-anniversarju tagħhom meta għalqu 35 sena. Dakinhar kien hemm preżenti Paul Marciano. Ħallejt f'idejh sabiex jirrakkuntali dwar din l-avventura reali li ġrat. "Kont ġejt magħżul mill-istess aġenzija, fejn għażlu erba’ make-up artists. Jien kont wieħed minnhom, però ma kontx naf li ġejjin il-mudelli oriġinali tal-Guess, kif ukoll Paul Marciano. Kif poġġiet l-ewwel mudella kienet Bojana li għamlet ħafna kampanji miegħu. Paul Marciano wkoll tela’ ħdejna fil-kamra tal-make-up. Nista’ ngħid li verament raġel umli, kellem lil kulħadd, irringrazzjana u nista’ ngħid li kienet esperjenza li ma ninsa qatt." Peress li xogħlu huwa konness ħafna ma’ barra minn Malta, ridt inkun naf jekk ikollux jgħix ’il bogħod minn Malta għal tul ta’ żmien. Fil-fatt stqarr miegħi li għamel 12-il sena jgħix Dubai fejn infetħulu ħafna bibien. "Ġejt lura Malta kważi sentejn ilu u nħossni kuntent. Għall-grazzja t’Alla l-karriera tiegħi Malta sejra tajjeb ħafna u għalissa m’iniex lest li nitlaq lura xi mkien ieħor. Għandi ħafna klijenti u s-sodisfazzjon tiegħi huwa li nara appoġġ kbir ta’ kummenti pożittivi li n-nies japprezzaw ix-xogħol tiegħi." B’kollaborazzjoni lokalment, Jean ħadem ħafna drabi ma’ Charles & Ron ġewwa New York, Los Angeles, ir-Rumanija u Malta stess. Fil-fatt minn kif irrakkuntali Jean stess, kien iltaqa’ ma’ Charles & Ron xi sitt snin ilu, fejn xtaqu li jaħdem magħhom waħda mill-kampanji tagħhom tal-ganutell. Minn hemm bqajna naħdmu flimkien u minn hawn nixtieq nirringrazzjahom talli jafdaw fija l-make-up look tal-kollezzjonijiet." Iltaqa’ ma’ diversi diversi personalitajiet barranin Skoprejt ukoll li matul is-snin li dam jgħix f’Dubai, jista jgħid li ltaqa’ ma’ diversi personaġġi bħal Gordon Ramsey, Ellie Goulding, Ashton Kutcher, Eros Ramazzotti, Demi Moore, Kate Blanchet, Selma Hayek, u oħrajn. "Kont naħdem ukoll ma’ linja tal-ajru rinomata u b’hekk kelli l-okkażjoni li niltaqa ma’ dawn il-personaġġi kollha. Però għall-kantanta Shontelle bid-diska famuża Impossible, ġejt magħżul biex nagħmlilha make-up għall-performance li għamlet f’Dubai. Għamilna wkoll shoot flimkien bil-ħwejjeġ ta’ Roberto Cavalli," stqarr miegħi. Mistoqsi min minnhom laqtu l-aktar jew forsi biex ngħid hekk l-aktar li dam fil-kumpanija tagħhom ikellimhom, Jean dlonk weġibni: "Gordon Ramsey u Ellie Goulding. Għamilt sigħat nitkellem magħhom jgħiduli fuq l-esperjenzi tagħhom." Dan l-aħħar Jean reġa’ stabbilixxa ruħu hawn Malta. Fil-fatt għandu pjan f’moħħu, u għadu kif gradwa minn żewġ kumpaniji kbar fil-qasam tas-sbuħija. Issa li jinsab lura Malta, apparti make-up, se jkollu ukoll żewġ servizzi oħra li għandhom x’jaqsmu mas-sbuħija fejn ser jiġi żvelat fil-jiem li ġejjin. Mistoqsi minn dak li josserva mix-xena tal-moda, x’inhi l-aktar ħaġa li ddejqu lokalment, jew forsi anke barra minn Malta, Jean weġibni: "L-iktar ħaġa li ddejjaqni hawn Malta f’dak li għandha x’tasam il-moda hija, li ma jafux x’inhi d-differenza bejn beauty make-up and fashion make-up. Ovvjament skont xi jkun irid il-klijent jew l-istilista. Barra għandhom viżjonijiet differenti meta jiġu għall-high fashion shoots, fejn jien ħadt kemm nista’ u infatti meta niġi involut f’xi shoot high fashion nagħmel stil ta’ high fashion." Fl-aħħar nett xtaq jirringrazzja lil kull min tah is-sapport fil-karriera tiegħu. "Dawk in-nies li tawni l-opportunitajiet. Fil-ħajja qatt taqta’ qalbek, aħdem stinka u gwadanja dak li tixtieq qalbek," temm jgħid Jean.